लोकगाथाएं च दऊं भेद गै अज्जै तोड़ी सामनै आए न - ‘कारक ते बार’ कारक देवी-देवतें, सिद्‌ध‌ पुरखें ते आत्म बलिदान्नी पुरखें दे बखान च गाई जंदी ऐ। इसगी हर कोई लोक गायक नेई गांदा बल्के खास गायकें दा परिवार पीढ़ी-दर-पीढ़ी इसगी जोड़दा ते गांदा ऐ। इस गाथा गी सारे ना गंढी सकदे न ते नां गै गाई सकदे न। देवी-देवतें सिद्‌ध पुरखै दी थाह्‌र कन्नै जुड़े दे एह् लोकगायक जोगी जां गारड़ी खुआंदे न। लोकगीतें गी बनाने, सुर देने ते गाने आस्तै कोई अनुशासन दी जरूरत नेई होंदी-कोई बी आपमुहारें लोकगीतें गी गंढी सकदा ऐ गाई सकदा ऐ, पर कारकें गी गाने आस्तै, ते इनेंगी सुर देने आस्तै इक अनुशासन दी लोड़ होंदी ऐ जे म्हान पुरख दी जीवनी ते उसदा बलिदानी खेतर उजागर कीता जा। घटनें-उपघटनें कन्नै उसी गाथा दा रूप दिंदा जंदा ऐ ते ढोल, इकतारा किंग बगैरा वाघ-यंत्रै दा स्हारा लैता जंदा ऐ। इस गाथा च करुण ते शांत रसें दी प्रधानता होंदी ऐ। इस प्रदेश दियां मुक्ख कारकां न- बावा जित्तो, दाता रणपत, बावा बिरपानाथ, बावा मेईमल्ल बगैरा।